Diari Oficial de la Generalitat Valenciana


Sumari del DOGV 4237, del 26-04-2002 (2002/4169)

ORDE de 22 d'abril 2002, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadors i treballadores residents en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4237

Data del DOGV
:   26-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4169


Data del document
:   22-04-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * jubilació anticipada
    * suport econòmic
    * ajuda pública
    * seguretat social
    * norma de treball

ORDE de 22 d'abril 2002, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadors i treballadores residents en la Comunitat Valenciana. [2002/A4169]
  
Per raons de sistemàtica, les bases que es regulen en la present ordre es despleguen en quatre títols. El primer, dedicat a les ajudes prèvies a la jubilació ordinària, el finançament de les quals es fa amb fons finalistes procedents del Ministeri de Treball i Afers Socials; el segon, amb referència explícita que es tracta d'un règim a extingir, inclou les ajudes al cost de subscripció de convenis especials de cotització a la Seguretat Social, amb dos capítols: subvencions a la cotització, i subvencions d'interessos de préstecs i pòlisses de crèdit; el tercer, al cost dels plans privats de prejubilació o complement de prestacions; i finalment el quart, que recull disposicions comuns als altres tres.
  
El títol I es refereix a les denominades ajudes prèvies a la jubilació ordinària, i es concreta en una disposició que regula les dites ajudes, d'acord amb el règim establit per l'Ordre de 5 d'octubre de 1994, del Ministeri de Treball i Seguretat Social (BOE de 22 d'octubre de 1994), i la normativa pròpia de la Generalitat Valenciana en matèria pressupostària. Els seus destinataris són els treballadors residents a la Comunitat Valenciana que pertanyen a empreses en crisi no subjectes a plans de reconversió industrial que hi hagen cessat mitjançant acord adoptat al si de les empreses mencionades.
  
Aquestes ajudes tenen per objecte evitar les conseqüències traumàtiques davant la pèrdua de rendes salarials i cotitzacions socials fins al moment en què els treballadors puguen accedir a la jubilació ordinària.
  
Les ajudes contingudes en el títol II, constitueixen un règim d'ajudes declarat formalment a extingir, s'inclouran necessàriament en el règim global d'ajudes a plans privats de prejubilació, i aquests podran recollir, si és el cas, entre les seues modalitats de prestació, la relativa a les millores de cotització mitjançant conveni especial, i per tant, podran repercutir el seu cost en el global dels plans mencionats. Les ajudes esmentades tenen com a objecte que els treballadors que van ser beneficiaris de les ajudes mencionades, no resulten perjudicats per la nova configuració d'aquestes i puguen seguir acollint-s'hi mentre reunisquen els requisits establits a l'efecte.
  
Vinculat a aquest règim d'ajudes, s'inclou també un règim d'ajudes que tindria per destinataris els treballadors anteriors que acudisquen a préstecs o pòlisses de crèdit bancàries per al pagament de les cotitzacions mensuals i el concepte de les quals seria el de subvenció d'interessos que es meriten per la dita causa.
  
Les bases recullen així mateix un règim d'ajudes destinades a treballadors que hagen extingit la relació laboral, que tenen per objecte la subvenció parcial del cost dels plans de prejubilació a què voluntàriament s'acullen els treballadors mencionats, plans que han d'estar subscrits amb entitats asseguradores autoritzades per a operar per la Llei 30/1995, de 8 de novembre, d'Ordenació i Supervisió de les Assegurances Privades, en les diverses modalitats, incloent-hi aquells que recullen complements de retribucions que puguen percebre durant la seua situació de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat de les quals es produïsca en el moment en què complisquen les condicions d'edat fixades en aquests.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article únic
  
S'aproven les bases que consten com a annex, que regiran la concessió de les ajudes prèvies a la jubilació per als treballadors i treballadores residents en la Comunitat Valenciana
  
DISPOSICIONS ADDICIONALS
  
Primera
  
Mitjançant ordre de la Conselleria d'Economia, Hisenda i Ocupació es publicarà anualment en el Diari Oficial de la Generalitat Valenciana la dotació econòmica per a subvencionar les ajudes a què es refereixen les presents bases.
  
La dotació pressupostària per a l'exercici 2002 és de 2.478.340 euros, en la línia de subvenció T0211.000 del programa 315.10, Condicions de Treball i Administració de les Relacions Laborals.
  
Segona
  
Es faculta el director general de Treball i Seguretat Laboral per a dictar les instruccions o resolucions que considere oportunes per al desplegament i l'aplicació del que disposa la present ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 d'abril de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Bases que regulen el règim d'ajudes destinades a la jubilació de treballadors i treballadores residents en la Comunitat Valenciana
  
Títol I
  
Ajudes prèvies a la jubilació ordinària
  
Primera. Objecte i àmbit
  
1. Les subvencions regulades en aquest títol tenen per objecte facilitar una cobertura econòmica als treballadors afectats pels processos d'extinció de relacions de treball, per causes econòmiques, tècniques, organitzatives o de producció, sempre que complisquen els requisits i les condicions exigits per les presents bases, fins que s'aconseguisca la situació de jubilació en la modalitat contributiva en el sistema de la Seguretat Social.
  
2. Les empreses en processos de reestructuració podran sol·licitar per als treballadors que hi cessen per les causes previstes en els articles 51 i 52.c de l'Estatut dels Treballadors, prèvia conformitat expressa i individual de cadascun, les ajudes que en les presents bases s'estableixen, sempre que aquells, en arribar a l'edat ordinària per a l'accés a la pensió de jubilació en la modalitat contributiva, en el règim de la Seguretat Social d'enquadrament, puguen tenir cobert el període de cotització exigit per a causar dret a la pensió de jubilació mencionada en el dit règim, estiguen en alta o situació assimilada en ell i amb una edat de 60 anys, real o teòrica per aplicació de coeficients reductors d'edat, com a mínim, quan accedisquen al sistema d'ajudes.
  
3. La quantia inicial de l'ajuda serà el 75 per 100 del resultat de dividir entre 7 la suma de les bases de cotització d'accidents de treball i malalties professionals, excloses les hores extraordinàries, corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el règim general de la Seguretat Social per a l'any en què tinga lloc la dita efectivitat.
  
4. L'ajuda només podrà percebre's, amb participació de les administracions públiques, fins a un màxim de cinc anys. Durant el primer any de percepció, la quantia de l'ajuda serà la que resulte d'aplicar el que disposa el nombre anterior. Per al segon i successius anys s'incrementarà acumulativament d'acord amb les previsions d'increment de l'índex de preus al consum de l'any en què tinga efectivitat.
  
5. Les empreses podran acordar amb els seus treballadors complements addicionals sobre la quantia assenyalada en el número anterior, sempre que l'excés resultant siga pagat íntegrament per aquelles. A petició de les empreses, aquestos complements podran ser capitalitzats conjuntament amb les ajudes; en aquest cas seran pagats per l'entitat gestora corresponent.
  
Segona. Situació del treballador i cotització a la Seguretat Social
  
1. Durant el període de percepció de l'ajuda, el treballador beneficiari serà considerat en situació assimilada a l'alta en el règim de la Seguretat Social corresponent, a efectes de continuar cotitzant-se per ell pel tipus corresponent a contingències comunes establit per a l'any d'efectivitat de l'ajuda. La base inicial de cotització del període es determinarà prenent la mitjana de les últimes sis bases cotitzades per contingències comunes anteriors a la data en què haja de començar a percebre l'ajuda.
  
2. Quan les ajudes es causen per treballadors enquadrats en un règim especial de la Seguretat Social en el qual es cotitze per a la contingència de jubilació per una base diferent de la de contingències comunes, la base inicial de cotització per al període de percepció de l'ajuda serà la mitjana de les bases corresponents a la contingència mencionada durant els últims sis mesos cotitzats anteriors a l'efectivitat de l'ajuda.
  
3. La base de cotització obtinguda segons els números anteriors s'actualitzarà acumulativament a partir del segon any de percepció, en el percentatge d'increment que es fixe per a l'actualització de l'ajuda, si bé en cap cas podrà ser superior a la base màxima vigent en cada moment per al grup de la categoria professional que es tracte.
  
4. Quan els treballadors accedisquen al sistema d'ajudes després d'un període de desocupació, la base de cotització inicial s'actualitzarà tenint en compte l'evolució que hagen experimentat les bases màximes de cotització del règim general de la Seguretat Social durant aquell període.
  
Tercera. Finançament
  
El finançament de les ajudes prèvies a la jubilació ordinària i de les cotitzacions a la Seguretat Social que hagen de realitzar-se durant la percepció d'aquelles, correspondrà en un 60 per 100 a les empreses sol·licitants i el 40 per 100 restant anirà a càrrec del programa 315.10 de la del pressupost de la Generalitat Valenciana.
  
La participació de l'empresa podrà superar el dit percentatge, si n'hi ha prèvia conformitat.
  
Quarta. Condicions per a la concessió de les ajudes
  
1. La resolució correspondrà al director general de Treball i Seguretat Laboral. L'incompliment per part de l'empresa de les obligacions contretes en el finançament d'ajudes d'aquesta classe concedides amb anterioritat podrà motivar la denegació de noves ajudes.
  
2. Les sol·licituds es presentaran per les empreses davant de la Direcció General de Treball i Seguretat Laboral i durant adjunta la documentació següent, original o còpia autenticada, conforme amb la legislació vigent::
  
a) La que siga requerida, en cada cas, per als comiats col·lectius de l'article 51 de l'Estatut dels Treballadors.
  
b) En els casos previstos en l'article 52.c de l'Estatut dels Treballadors, s'acreditarà de forma fefaent que s'han complit els requisits dels apartats a) i c) de l'article 53.1 del dit text legal.
  
c) Relació dels treballadors per als quals se sol·liciten les ajudes, indicant amb claredat les seues circumstàncies personals i laborals, així com el seu número d'afiliació a la Seguretat Social i el seu document nacional d'identitat.
  
d) Document en què s'acredite la conformitat individualitzada dels treballadors d'acollir-se a aquestes ajudes.
  
e) Document en què s'arreplegue el compromís de l'empresa de realitzar la seua aportació al finançament de les ajudes en la forma i terminis que s'estableixen en la base setena.
  
f) Document en què s'arreplegue el compromís de l'empresa d'anticipar als treballadors les ajudes prèvies a la jubilació ordinària que els hagueren sigut reconegudes, si transcorreguts tres mesos des de la concessió no s'han fet efectives per causes imputables a ella, es podrà rescabalar aquella de les quantitats anticipades, prèvia l'acreditació d'aquestes, en el moment d'efectuar la seua aportació.
  
g) Certificat de la Tresoreria General de la Seguretat Social on consten els períodes de permanència d'alta en la Seguretat Social.
  
h) Certificat de l'Institut Nacional de la Seguretat Social o de l'Institut Social de la Marina sobre bonificació d'edat que corresponga, si és procedent.
  
Cinquena. Extinció i incompatibilitat de les ajudes
  
1. Les ajudes prèvies a la jubilació ordinària i l'obligació de cotitzar s'extingiran:
  
a) Quan el treballador beneficiari complisca l'edat ordinària de jubilació real, o teòrica per aplicació de coeficients reductors d'edat.
  
b) En cas de mort del beneficiari.
  
c) Per declarar-se al treballador, amb posterioritat al reconeixement de l'ajuda, una incapacitat permanent total per a la professió habitual, absoluta o gran invalidesa.
  
d) Pel començament d'activitat remunerada, per compte propi o alié, amb posterioritat al reconeixement de l'ajuda.
  
2. L'ajuda prèvia a la jubilació ordinària serà incompatible, en tot cas, amb la percepció de pensió per incapacitat permanent absoluta o gran invalidesa o amb les prestacions per desocupació.
  
Sisena. Forma d'ingrés de les aportacions a càrrec de l'empresa i de les administracions públiques
  
1. Les empreses ingressaran l'aportació al seu càrrec, ajudes i quotes, en tantes anualitats com anys romanguen els treballadors percebent les ajudes, amb un màxim de cinc.
  
No obstant el que disposa en el paràgraf anterior, l'empresa pot optar per realitzar un únic pagament; en aquest cas haurà de manifestar-lo per escrit a la Tresoreria General de la Seguretat Social i aquella haurà d'efectuar l'ingrés que li corresponga dins del termini dels trenta dies següents a la notificació per l'òrgan gestor.
  
2. Per al finançament previst en el primer paràgraf del número anterior, l'ingrés de la primera anualitat haurà de realitzar-se en el termini de trenta dies naturals a partir de la notificació per l'òrgan gestor, presentant en el mateix termini garanties suficients en dret segons el parer de la Tresoreria General de la Seguretat Social per a respondre del pagament de les obligacions pendents i la validesa del qual s'estendrà des que els treballadors hagen de començar a percebre les ajudes fins a, almenys, un any després del venciment de l'anualitat que es garanteix.
  
El termini per al pagament de les anualitats restants serà de trenta dies naturals immediatament anteriors a l'inici de l'anualitat que es tracte.
  
3. La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, cosa que es podrà fer fraccionadament, per anualitats, fins a un màxim de quatre anys.
  
Setena. Supletorietat de normes
  
Quant a l'extinció i incompatibilitat de les ajudes, supòsits en què procedeix la devolució de quantitats i el règim de garanties de les empreses i, en general, en allò no previst en aquesta disposició, hi valdrà el que disposa l'Ordre de 5 d'octubre de 1994, del Ministeri de Treball i Seguretat Social (BOE núm. 253, de 22.10.1994), per la qual es regula la concessió d'ajudes prèvies a la jubilació ordinària en el sistema de la Seguretat Social a treballadors afectats per processos de reestructuració d'empreses.
  
Títol II
  
Ajudes extraordinàries destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als anteriors convenis especials (per a extingir).
  
Capítol I
  
Ajudes als convenis especials
  
de cotització a la Seguretat Social
  
Vuitena. Objecte, beneficiaris i quantia de les ajudes
  
La Conselleria d'Economia, Hisenda i Ocupació podrà concedir ajudes a aquells treballadors majors de 52 anys que pertanyen a empreses en crisi que hi hagen cessat en virtut d'expedient de regulació d'ocupació autoritzat per l'autoritat laboral en el qual s'haja aconseguit acord en el període de consultes, i que havent esgotat les prestacions contributives per desocupació, tinguen subscrit amb la Seguretat Social el corresponent conveni especial de cotització regulat per l'Ordre de 18 de juliol de 1991, del Ministeri de Treball i Seguretat Social (BOE de 30.07.1991)
  
Les ajudes regulades en aquesta base es destinaran a subvencionar parcialment o totalment el cost anual dels referits convenis de cotització, i s'estableixen les següents condicions generals i límits temporals, qualitatius i quantitatius:
  
a) Els treballadors beneficiaris de les ajudes previstes en aquest capítol seran els que van extingir la seua relació laboral en virtut d'algun dels expedients de regulació d'ocupació que s'indiquen, identificant-los en l'annex que s'incorpora a aquesta ordre, i que ja en van ser beneficiaris en anteriors exercicis, o de les ajudes destinades a subvencionar parcialment plans de prejubilació pactats entre les empreses i els seus treballadors, sempre que la concessió d'aquestes no haja comprés la citada ajuda.
  
b) El límit màxim per beneficiari serà de 300 euros mensuals per a l'exercici de 2002, límit que es veurà incrementat cada exercici, d'acord amb l'índex de preus al consum, sense perjudici que la quota resultant en funció de les bases de cotització de cadascun d'aquells puga ser superior a la citada. En aquest cas, la part que excedisca del límit no podrà ser objecte d'ajuda d'acord amb les presents bases.
  
Novena. Sol·licituds i documentació
  
Els interessats que pretenguen acollir-se a les ajudes establides en la base anterior hauran d'adreçar una sol·licitud en imprés normalitzat a la Direcció General de Treball i Seguretat Laboral. La sol·licitud podrà presentar-se en qualsevol dels registres d'entrada de la Conselleria d'Economia, Hisenda i Ocupació, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La citada sol·licitud podrà presentar-se en forma individual o col·lectiva, i en aquest últim cas designaran representant.
  
A la sol·licitud adjuntaran la següent documentació:
  
a) Còpia dels document nacional d'identitat i número d'identificació fiscal de cadascun dels sol·licitants i, si és procedent, del seu representant legal.
  
b) Còpia de la resolució per la qual es va aprovar el conveni o els convenis especials de cotització acollits a l'Ordre de 18 de juliol de 1991, del Ministeri de Treball i Seguretat Social.
  
c) Còpia de la represa del conveni especial o dels convenis de cotització, subscrits amb la Tresoreria de la Seguretat Social.
  
d) Dades de domiciliació bancària segons model facilitat a l'efecte (fitxa de manteniment de tercers) en el cas que hagen experimentat variació.
  
Capítol II
  
Subvencions d'interessos, de préstecs i pòlisses de crèdit
  
 la destinació del qual siga el pagament de les cotitzacions
  
mensuals corresponents als convenis de cotització inclosos
  
en el règim d'ajudes del capítol I
  
Deu. Objecte, beneficiaris i quantia de les ajudes
  
Els treballadors inclosos en l'àmbit de les ajudes mencionades en la base 8 podran obtenir ajudes en concepte de subvenció d'interessos, si per al pagament de les cotitzacions mensuals dels referits convenis especials concerten préstecs o pòlisses de crèdit, exclusivament destinats a la finalitat mencionada, que són compatibles amb les possibles ajudes que puguen obtenir conforme a la base mencionada. L'import màxim anual que podrà concedir-se no serà superior a la quantia de 700 euros per a l'exercici 2002, per beneficiari referida als interessos que es liquiden per l'entitat bancària o d'estalvi que concedeix el préstec o pòlissa de crèdit, en l'exercici en què s'aprove l'ajuda, xifra que es veurà incrementada cada exercici, d'acord amb l'índex de preus al consum.
  
Onze. Sol·licituds i documentació
  
Els interessats que pretenguen acollir-se a les ajudes establides en la base anterior hauran d'adreçar una sol·licitud per escrit, en forma individual o col·lectiva, designant en aquest últim cas representant, a la qual adjuntaran la mateixa documentació requerida en la base 9, i a més la documentació especifica següent:
  
a) Còpia de la pòlissa de préstec o crèdit, individual o col·lectiva, concertada amb l'entitat bancària o d'estalvi.
  
b) Certificat de la citada entitat en què conste que els dits instruments de crèdit es destinen al pagament de les cotitzacions mensuals a través d'un compte obert exclusivament per a la citada finalitat.
  
c) Períodes de liquidació d'interessos i quadre d'amortització del principal (en el cas que les pòlisses siguen de préstec).
  
d) Designació d'un únic compte coincident amb el mencionat en la base 9.d), i haurà d'afectar la subvenció sol·licitada a la cancel·lació del principal prestat o disposat.
  
La concessió d'aquestes ajudes no suposarà automàticament que es concedisquen les establides en el capítol I ni viceversa, llevat de l'obligació de vincular-les en un únic compte per al supòsit previst en l'apartat d) anterior.
  
Títol III
  
Ajudes destinades a subvencionar parcialment plans
  
de prejubilació pactats entre les empreses i els seus treballadors
  
Dotze. Objecte i beneficiaris
  
La Conselleria d'Economia, Hisenda i Ocupació podrà concedir ajudes a treballadors que hagen extingit la seua relació laboral.
  
Les citades ajudes tenen per objecte la subvenció parcial del cost dels plans de prejubilació a què voluntàriament s'acullen els treballadors esmentats.
  
Els plans de prejubilació esmentats hauran de ser concertats per les empreses o pels treballadors, amb entitats asseguradores autoritzades per a operar per la Llei 30/1995, de 8 de novembre, d'Ordenació i Supervisió de les Assegurances Privades.
  
La contribució de les empreses als citats plans no podrà ser inferior al 60% del cost global calculat, i caldrà acreditar l'aportació de la totalitat de la indemnització legal que corresponga als treballadors com a conseqüència de l'extinció dels contractes de treball.
  
Quan els plans siguen concertats directament pels treballadors o pels seus representants, l'aportació als citats plans no podrà ser inferior a la indemnització legal de tots els treballadors que participen en el mencionat pla.
  
Els plans podran consistir en qualsevol de les modalitats autoritzades per la legislació vigent, i podran preveure plans per a complement de prestacions i/o cotitzacions a la Seguretat Social durant la situació de desocupació dels treballadors, i/o plans privats de pensions.
  
Les ajudes es concediran als treballadors, si bé, per raons d'agilitació i simplificació administrativa, les quanties concedides podran lliurar-se directament a les empreses o a les entitats de previsió amb què se subscriguen els mencionats plans de prejubilació, prèvia acreditació per les empreses o pels treballadors de l'aportació efectuada.
  
Els plans esmentats, en el cas que hagen sigut subscrits en els exercicis anteriors, hauran de tenir els seus efectes en l'exercici en què se sol·licite la subvenció 2001 i posteriors en un percentatge superior al 40%.
  
Tretze. Quantia de les ajudes
  
L'import màxim de les ajudes a càrrec de la Generalitat Valenciana podrà arribar fins al 40% del cost global del pla presentat incloses les primes degudes i les despeses d'estudi i gestió.
  
S'estableix com a límit quantitatiu general la quantitat que resulte de multiplicar la xifra de 16.000 euros pel nombre de treballadors afectats. Aquesta xifra es veurà incrementada anualment d'acord amb l'índex de preus al consum.
  
En el cas que els plans hagen sigut concertats pels treballadors, o els seus representants, els límits anterior no seran d'aplicació, i serà suficient que els treballadors hagen aportat la totalitat de la indemnització legal que pertoque com a conseqüència de l'extinció dels contractes al pla de prejubilació subscrit.
  
Catorze. Sol·licituds i documentació
  
Les sol·licituds d'ajudes hauran de realitzar-se pels treballadors, o en nom dels treballadors, per l'empresa en què hagen cessat o per la persona designada per ells a aquest efecte, la qual cosa haurà d'acreditar-se mitjançant l'oportú poder de representació.
  
S'adjuntarà la documentació següent:
  
a) Relació nominativa dels treballadors sol·licitants.
  
b) Document individualitzat de cadascun dels treballadors sol·licitants en què s'acredite la seua acceptació al pla de prejubilacions.
  
c) Acta de l'acord adoptat entre les empreses i els treballadors o els seus representants legals, en les empreses que tenen delegats de personal o comité d'empresa, sobre el pla de prejubilacions voluntàries a què s'adherisquen, llevat que els plans de prejubilacions s'hagen concertat directament pels treballadors o pels seus representants.
  
d) Pòlissa o contracte subscrit per l'empresa, pels treballadors, o pels seus representants amb l'entitat de previsió o d'assegurances.
  
e) Acreditació de l'ingrés per l'empresa o pels treballadors de la seu
  
a aportació al pla de prejubilacions o, si és procedent, pla de finançament d'aquest en què s'especifique el calendari de venciment de les primes.
  
f) Dades de domiciliació bancària segons model facilitat a l'efecte (fitxa de manteniment de tercers), de l'empresa o entitat de previsió o d'assegurances, per a l'ingrés de l'import de les ajudes concedides.
  
Títol IV
  
Disposicions comunes
  
Quinze. Sol·licituds, documentació i termini
  
1. Les sol·licituds per a l'obtenció de les ajudes regulades en les presents bases hauran d'adreçar-se a la Direcció General de Treball i Seguretat Laboral, i es presentaran en l'imprés normalitzat en qualsevol dels registres d'entrada de la Conselleria d'Economia Hisenda i Ocupació o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran de dur adjunta la documentació acreditativa i identificadora del sol·licitant i, si és procedent, del seu representant legal, a més de la que per a cada tipus d'ajudes s'especifica en les bases corresponents d'aquesta ordre.
  
3. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta orde resulte exigible, es requerirà l'interessat, de conformitat amb l'article 71 de la mencionada llei, perquè en el termini de 10 dies esmene la falta o adjunte els documents preceptius, amb indicació que si no fa així, es considerarà que desisteix en la seua petició, prèvia resolució que haurà de ser dictada en els termes previstos en l'article 42 de la llei abans mencionada.
  
4. El termini per a presentar sol·licituds de les ajudes regulades per aquesta ordre finalitzarà el dia 30 de setembre de cada any.
  
5. En el supòsit que els documents exigits que ha de dur adjunts la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant es podrà acollir al que estableix l'apartat f) de l'article 35 de la Llei de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on foren presentats i quan no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document requerit, l'òrgan competent podrà requerir el sol·licitant que el presente o, si no, l'acreditació per altres mitjans dels requisits a què es refereix el document.
  
Setze. Resolució de concessió de les ajudes
  
La Direcció General de Treball i Seguretat Laboral podrà demanar del sol·licitant l'aportació addicional d'altres documents o dades complementaris que considere necessaris per a resoldre sobre la sol·licitud presentada.
  
El director general de Treball i Seguretat Laboral resoldrà, per delegació del conseller d'Economia, Hisenda i Ocupació, les ajudes a què es refereix aquesta ordre. La resolució de concessió de les ajudes fixarà expressament la quantia i incorporarà, si és procedent, les condicions, obligacions i determinacions accessòries a què ha de subjectar-se el beneficiari.
  
La concessió de les ajudes quedarà condicionada a l'existència de crèdit adequat i suficient.
  
La resolució es notificarà al sol·licitant i als interessats directament o a través dels seus representants legals i, en els casos que siga procedent, a la Tresoreria General de la Seguretat Social. El termini màxim per a resoldre i notificar la resolució procedent serà de tres mesos comptats des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, i això sense perjudici del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener (BOE de 14 de gener).
  
El transcurs del termini assenyalat sense que s'haja dictat i notificat resolució expressa legitimarà l'interessat que haja deduït la sol·licitud per a entendre-la estimada per silenci administratiu, d'acord amb el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
Les resolucions que dicte el director general de Treball i Seguretat Laboral a l'empara d'aquesta convocatòria esgoten la via administrativa, i contra elles s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, i això sense perjudici del que disposen els articles 116 i 117 de la reiterada Llei 30/1992, i de la possibilitat que els interessats puguen exercitar, si és procedent, qualsevol altre que consideren procedent.
  
Disset. Pagament de les ajudes que es concedisquen d'acord amb el títol I
  
1. El pagament de les ajudes previstes en el títol I es durà a terme per la Tresoreria General de la Seguretat Social en la mateixa forma i terminis que les pensions del mateix sistema de la Seguretat Social, una vegada garantit el seu finançament per part de l'empresa.
  
Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec en tantes anualitats com anys romanguen els treballadors percebent-les, amb un màxim de cinc, i realitzant els ingressos en la forma següent:
  
a) La primera anualitat haurà d'ingressar-se en el termini de trenta dies naturals a partir de la notificació de la concessió de les ajudes.
  
b) La resta d'anualitats s'ingressarà en el termini de trenta dies naturals immediatament anteriors a la iniciació de l'anualitat que es tracte.
  
c) L'empresa haurà d'aportar garanties suficients segons el parer de la Tresoreria General de la Seguretat Social, que hauran d'estendre's des que els treballadors comencen a percebre les ajudes fins a, almenys, un any després del venciment de l'anualitat que garantisquen. Les citades garanties s'aportaran prèviament o simultàniament a l'ingrés especificat en l'apartat a), i podran consistir en qualsevol de les admeses en dret.
  
d) No obstant el que disposa el número anterior, les empreses poden optar per realitzar un únic pagament, i en aquest cas hauran de manifestar-ho per escrit a la Tresoreria General de la Seguretat Social i efectuar l'ingrés dins del termini de trenta dies següents a la data en què se'ls notifique la concessió de l'ajuda.
  
e) La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, cosa que podran fer fraccionadament, per anualitats, fins a un màxim de quatre anys.
  
Divuit. Pagament de les ajudes que es concedisquen d'acord amb els títols II i III
  
1. El pagament de les ajudes establides en el títol II s'efectuarà prèvia justificació pels beneficiaris en els termes exigits en les resolucions de concessió i podran efectuar-se pagaments parcials corresponents a les justificacions que es presenten segons les especificacions següents:
  
a) El pagament de les ajudes establides en el capítol I del títol II s'efectuarà prèvia justificació pels beneficiaris de l'ingrés de quotes en la Tresoreria de la Seguretat Social.
  
b) El pagament corresponent a la subvenció d'interessos a què es refereix el capítol II del mateix títol s'efectuarà prèvia liquidació total o parcial, degudament certificada per l'entitat bancària creditora. El citat certificat podrà ser individual o col·lectiu en els mateixos termes en què s'haja instruït l'expedient.
  
2. El pagament de les ajudes establides en el títol III s'efectuarà capitalitzant l'aportació de la Conselleria d'Economia, Hisenda i Ocupació en la seua totalitat, prèvia acreditació per les empreses de l'ingrés de l'aportació al seu càrrec o, si és procedent, prèvia presentació de garanties en la forma descrita en nombres següents.
  
3. A les ajudes establides en els títols II i III els serà d'aplicació el règim de bestretes establides de conformitat al que disposa l'article 47.bis.1.a del Text Refós de la Llei d'Hisenda Pública Valenciana, si bé per a modificar a l'alça els percentatges fixats en el dit precepte, es requerirà, conforme al que disposa el mateix article 47.bis.1.c, acord motivat del Govern Valencià a proposta del conseller d'Economia, Hisenda i Ocupació.
  
4. De conformitat amb e que disposa l'article 47.bis.2 del Text Refós de la Llei d'Hisenda Pública Valenciana, en la redacció donada per Llei 14/1997, de 26 de desembre, de la Generalitat Valenciana, de Mesures de Gestió Administrativa, i Financera i d'Organització de la Generalitat Valenciana (DOGV de 31 de desembre de 1997), per al lliurament de bestretes s'haurà d'aportar prèviament pels beneficiaris garanties en forma d'aval bancari i per import de les quantitats que s'anticipen. Quan s'autoritze la modificació dels percentatges de bestreta per acord del Govern Valencià, aquest determinarà, si és procedent, la forma i quantia de les garanties que es consideren suficients en dret.
  
Dinou. Minoració i revocació de les ajudes concedides
  
1. L'incompliment de les obligacions i condicions establits en aquesta ordre i en la resolució, i la concessió amb posterioritat a la presentació de la sol·licitud d'unes altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.